“รมว.คลัง” ไม่กังวลม็อบ เชื่อภาคธุรกิจเดินหน้าต่อได้ พร้อมลุยขับเคลื่อน ศก.ไทย
“อาคม เติมพิทยาไพสิฐ" รมว.คลัง ไม่กังวลม็อบ เชื่อภาคธุรกิจเดินหน้าต่อได้ พร้อมลุยขับเคลื่อน ศก.ไทย 
“อาคม เติมพิทยาไพสิฐ" รมว.คลัง ไม่กังวลม็อบ เชื่อภาคธุรกิจเดินหน้าต่อได้ พร้อมลุยขับเคลื่อน ศก.ไทย
14 ต.ค. 2563

นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวถึงเหตุชุมนุมทางการเมืองที่อาจส่งผลกระทบต่อความเชื่อมั่นของนักลงทุนว่า ในส่วนของกระทรวงการคลัง ยังต้องเดินหน้าดูแลเรื่องศักยภาพและความมั่นคงในภาพรวมเศรษฐกิจของไทย เนื่องจากวันนี้เศรษฐกิจไทยยังคงได้รับผลกระทบจากการแพร่ระบาดของโควิด-19
“ถ้าผมเป็นนักธุรกิจ ผมก็ต้องทำธุรกิจของผมต่อไป ธุรกิจต้องเดินหน้าต่อ เพราะแต่ละวัน แต่ละนาที แต่ละวินาที มันเป็นรายได้ของบริษัท ผมคงตอบแทนไม่ได้ว่าเรื่องนี้จะมีผลต่อความรู้สึกความคิดของเขาอย่างไร” รมว.คลัง กล่าว
พร้อมระบุว่า กระทรวงการคลังยืนยันภาพรวมการจัดเก็บรายได้ในปีงบประมาณ 2564 ยังเป็นไปตามเอกสารงบประมาณที่ 2.67 ล้านล้านบาทตามเดิม โดยหลังจากนี้คงต้องติดตามสถานการณ์ทุกเดือนทุกไตรมาส
  “ขณะนี้เพิ่งเริ่มต้นปีงบประมาณ 64 ขอดูสถานการณ์ก่อนค่อยมาคุยกัน หลังจากนี้ กระทรวงคลังจะหารือกับหน่วยงานจัดเก็บรายได้เกี่ยวกับเรื่องดังกล่าว” นายอาคม ระบุ